Polisierekruut mag slak aanhou om te kalmeerArgieffoto (Foto: azeret33/Pixabay) ŉ Polisierekruut in Engeland het toestemming gekry om ŉ slak aan te hou om sy senuwees te laat bedaar. Die troeteldier, wat “Sid” genoem is deur die rekruut se kollegas, is in ŉ boks met gate vir suurstof aangehou. Bronne sê sommige beamptes by ŉ polisiestasie in die Wes-Midlands het egter in die geheim beswaar aangeteken. Die rekruut het intussen uit die polisie bedank en Sid het heengegaan. Daar word beweer dat geen amptelike klag ingedien is nie, omdat beamptes aangespreek is oor ŉ “welstandsbeleid” om nuwe rekrute deur hul opleiding te help. Bronne het gesê ŉ vroulike polisiekonstabel is ook toegelaat om haar kop met ŉ kombers te bedek wanneer sy by haar lessenaar sit, “om angs te verlig”. “Talle beamptes is ontsteld oor wat aanvaarbaar geraak het,” het ŉ bron op voorwaarde van anonimiteit aan plaaslike media gesê. “Na my mening is die kaliber nuwe rekrute beslis nie wat dit eens was nie. Hierdie strategieë om die werk te hanteer word nou toegelaat om daarvoor te vergoed. Dit is harde werk om in die polisie te wees. Hierdie tipe ‘mollycoddling’ kweek nie goeie beamptes nie.” Die voormalige hoof van die metropolitaanse polisie, Peter Kirkham, was verstom oor die berigte van ŉ slak by Birmingham se Bourneville-polisiestasie. “Daar is geen plek vir troetelslakke in ŉ polisiestasie nie en ook nie komberse nie – tensy die kombers vir ŉ gevangene in ŉ sel is. Die kruks van die saak is dat polisiëring nie vir almal is nie – en mense moet dit besef. Ons wil nie teruggaan na die donker tye nie, maar daar moet ŉ balans wees tussen die versorging van beamptes en om beamptes aan te stel wat in staat is om die werk te kan doen. Dit lyk nie of dit hier die geval was nie.” Die Wes-Midlands-polisie kon nie bewerings van die slak bevestig nie. Hoofkonstabel Sir David Thompson het gesê sy beamptes hanteer “een van die besigste, mees uitdagende gebiede van die land”. “Die realiteit is dat polisiëring skrikwekkend kan wees vir sommige rekrute en ons opleidingsprogram is dus baie deeglik sodat ons seker kan maak nuwe beamptes is in staat om enige uitdaging te takel. Daar is ŉ klein groepie rekrute vir wie die rol dalk nie is wat hulle gedink het dit gaan wees nie. Sommige bedank nog voor hulle die opleiding afgehandel het of ons kom ooreen dat dit dalk nie ŉ rol vir hulle is nie.”